KONTROVERSJA GLOBALI WARA L-QTIL TA' GURILLA Il-qtil tal-gurilla adult Harambe li kien jgħix ġo zoo f'Cincinnati qajjem kontroversja globali. Il-gurilla nqatel minn tiri ta' arma tan-nar bil-għan li jiġi protett tifel ta' tliet snin li b'xi mod niżel fil-post fejn kien jinsab il-gurilla. Minkejja li t-tifel fl-ebda ħin ma kien attakkat mill-gurilla, tant li ma sofra l-ebda ġrieħi, it-tmexxija taż-zoo ddeċidiet li ma tiħux riskji u l-gurilla, li huwa ta' speċi rari, ġie maqtul. Dan l-inċident, li ġie ffilmjat, qajjem furur ta' kontroversji, bil-mistoqsija finali tkun jekk wasalx iż-żmien li zoos b'annimali tas-selvaġġ jiġu aboliti għalkollox. L-OECD TWISSI KONTRA L-BREXIT L-Organizzazzjoni għal Koperazzjoni Ekonomika u l-Iżvilupp (OECD) wissiet li t-tkabbir ekonomiku tal-Ingilterra se jieħu daqqa ta' ħarta fl-eventwalità li din toħroġ mill-Unjoni Ewropea. Ir-rapport tal-OECD jikkalkula li bi Brexit il-Prodott Domestiku Gross (PDG) tal-Ingilterra fl-2020 ikun fuq 3% inqas milli kien ikun kieku din baqgħet membru tal-Unjoni. Pajjiżi membri jbatu wkoll, bil-kalkolu li l-PDG tagħhom ikun madwar 1% inqas. Jintlaqtu ħażin ukoll pajjiżi barra l-UE, b'mod speċjali t-Turkija u r-Russja. Kif wieħed jistenna dawk li jappoġġjaw il-Brexit ikkontestaw dan ir-rapport, fosthom il-Vote Leave Business Council, li ddeskrivieh bħala "difettuż". IL-ĠERMANJA TIRRIKONOXXI L-ĠENOĊIDJU ARMEN Vot fil-Parlament Ġermaniż finalment irrikonoxxa l-avvenimenti li bdew fl-1915 fl-Armenja u l-Anatolja bħala ġenoċidju. Huwa maħsub li l-Imperu Ottoman kien mexxa pjan sistematiku li permezz tiegħu nqatlu madwar miljun u nofs Armen. Ħafna pajjiżi Ewropej kienu diġà rrikonoxxew dan il-ġenoċidju, iżda għall-Ġermanja dan is-suġġett kien partikolarment sensittiv minħabba l-avvenimenti tat-Tieni Gwerra Dinjija. Barra minn hekk, waqt il-ġenoċidju Armen, il-Ġermanja kienet alleata mat-Turkija, u għalhekk iġġorr parti mir-responsabbiltà. Minkejja li dan kien rikonoxxut fir-reżoluzzjoni Parlamentari, il-Gvern Tork wissa li din id-deċiżjoni tista' timmina r-relazzjoni bejn iż-żewġ pajjiżi. APPELL GĦAL GĦAJNUNA UMANITARJA Diversi pajjiżi, fosthom l-Istati Uniti, l-Ingilterra u Franza ħeġġew lin-Nazzjonijiet Uniti biex tibda tibgħat l-għajnuna umanitarja fis-Sirja mill-ajru, speċjalment fl-iktar postijiet milquta mill-konflitt. Dan wara li l-Gvern Sirjan ma rrispettax il-ftehim li jqassam għajnuna umanitarja sal-bidu ta' Ġunju. Diversi żoni fis-Sirja ilhom ma jirċievu xi tip ta' għajnuna sa mill-2012. Qabel iltaqa' l-Kunsill tas-Sigurtà tan-Nazzjonijiet Uniti biex jiddiskuti l-pjan tal-għajnuna mill-ajru, il-Gvern Sirjan ħabbar li kien se jaċċetta li tingħata għajnuna umanitarja fi 11-il post li jinsab taħt attakk, u li fi tmien postijiet oħra se jippermetti għajnuna ristretta. JISSOKTAW L-ATTAKKI TAL-AL-SHABAB Fis-Somalja 15-il persuna sfaw maqtula f'attakk ieħor mill-grupp Iżlamiku al-Shabab, li seħħ ġo lukanda fil-kapitali Mogadishu. Fost il-vittmi kien hemm żewġ membri parlamentari, li setgħu possibbilment kienu fil-mira ta' dan l-aħħar attakk. Dan wara li jum qabel il-Gvern iddikjara li kien qatel lit-terrorist li mexxa l-attakk fuq l-Università ta' Garissa s-sena li għaddiet, liema attakk kien ħalla 148 vittma. Minkejja li l-al-Shabab tkeċċa minn Mogadishu fl-2011, l-għeruq tiegħu huma fondi, tant li kull sena jkun responsabbli għal diversi attakki f'postijiet ewlenin. EKU TAL-IRVELLI KONTRA L-KOMUNITÀ MUSULMANA Fis-Somalja 15-il persuna sfaw maqtula f'attakk ieħor mill-grupp Iżlamiku al-Shabab, li seħħ ġo lukanda fil-kapitali Mogadishu. Fost il-vittmi kien hemm żewġ membri parlamentari, li setgħu possibbilment kienu fil-mira ta' dan l-aħħar attakk. Dan wara li jum qabel il-Gvern iddikjara li kien qatel lit-terrorist li mexxa l-attakk fuq l-Università ta' Garissa s-sena li għaddiet, liema attakk kien ħalla 148 vittma. Minkejja li l-al-Shabab tkeċċa minn Mogadishu fl-2011, l-għeruq tiegħu huma fondi, tant li kull sena jkun responsabbli għal diversi attakki f'postijiet ewlenin.